Mohamed Ould Ghazouani

Mohamed Ould Cheikh Mohamed Ahmed Ould Ghazouani (født 4. desember 1956 i Boumdeid i Assaba-regionen) er mauritansk politiker og tidligere general som har vært president i Mauritania siden 1. august 2019. Han har tidligere vært stabssjef i Mauritanias væpnede styrker (2008-2018) og forsvarsminister fra oktober 2018 til mars 2019. Han etterfulgte sin allierte Mohamed Ould Abdel Aziz som president etter valget 22. juni 2019.

Militær karriere 
Han har tjenestegjort i landets hær siden sist i 1970-årene og har militær utdanning. Ghazouani deltok sammen med Mohamed Ould Abdel Aziz i militærkuppet i Mauritania i 2008 hvor president Sidi Mohamed Ould Cheikh Abdallahi ble avsatt.

Politisk karriere 
I oktober 2018 ble han av president Mohamed Abdel Aziz utnevnt til forsvarsminister. Den 1. mars 2019 kunngjorde han at han ville stille som kandidat til presidentvalget samme år, og han trakk seg fra ministerposten 15. mars for å forberede sitt kandidatur.

Den 22. juni 2019 ble han valgt til Mauritanias president. Han fikk 52% av stemmene i første valgomgang og ble tatt i ed som landets niende president den 1. august 2019.

Referanser 

Mauritanske politikere